J e g y z ő k ö n y v

Készült: a Bezenye Községi Önkormányzat Képviselő-testületének 2025. augusztus 6. napján 16:00 órakor az önkormányzat tárgyalótermében megtartott nyilvános képviselő-testületi ülésén.

Jelen vannak: a jelenléti ívben felsoroltak

Márkus Erika polgármester köszönti a megjelenteket, és 16:03 órakor az ülést megnyitja. Megállapítja, hogy az ülés határozatképes, mert a megválasztott 7 képviselőből 4 fő jelen van. Schmatovichné Radits Klaudia Éva alpolgármester, Lenzsér-Csiba Adrienn és Martinschich Mihályné képviselők egyéb elfoglaltság miatt nem tudnak részt venni az ülésen. A jegyzőkönyv hitelesítésére Hiltser Mátyás alpolgármestert kéri fel. 

A javaslattal a képviselő-testület egyhangúlag egyetért. 

Márkus Erika polgármester ismerteti az ülés meghívó szerinti napirendi pontjait, majd kéri elfogadását.

A képviselő-testület ellenszavazat nélkül, egyhangúlag, 4 igen szavazattal az alábbi határozatot hozza:

120/2025. (VIII. 6.) határozat
Bezenye Községi Önkormányzat képviselő-testülete a 2025. augusztus 6. napi ülésén az alábbi napirendi pontokat tárgyalja: 

1.) Tájékoztatás az előző testületi ülés óta hozott intézkedésekről, eredményekről

2.) Beszerzési eljárás megkezdése – Piac kivitelezés, TOP_PLUSZ-1.1.1-21-GM1-2022-00014

3.) Szociális tüzelőről szóló rendelet

4.) M15 autópálya csomópont – környezeti értékelés szükségessége egyeztetésének lezárása

Felelős:	Márkus Erika polgármester
Határidő:	azonnal

1. napirendi pont
Tájékoztatás az előző testületi ülés óta hozott intézkedésekről, eredményekről

Bezenye Községi Önkormányzat képviselő-testülete 2022. november 29-i ülésén az SZMSZ módosítását fogadta el, melynek 6. számú melléklete a következőket tartalmazza:
A képviselő-testületi ülés szóbeli tájékoztatójának kötelező elemei a következők: 
- az előző képviselő-testületi ülés óta, polgármesteri hatáskörben hozott döntéseinek ismertetése 
- az előző képviselő-testületi ülés óta történt, az önkormányzatot érintő megbeszéléseiről beszámoló 
- folyamatban lévő beruházások és pályázatok készültségi és pénzügyi állapota 
- aktuálisan lezárt beruházások és pályázatok ismertetése 
- általános pénzügyi helyzet ismertetése 
- tájékoztató a befolyt és elmaradt adókról 
- válaszadás a Képviselő-testület tagjai által az előző héten feltett írásbeli kérdéseire

A tájékoztató az SZMSZ szerint szóban történik. A polgármester elmondja, hogy az Ízőrzők című műsor felvétele rendben lezajlott, a műsor várhatóan novemberben kerül adásba. Köszönjük a résztvevőknek az áldozatos munkáját. Javasolja, hogy majd nézzék meg, mert számos jó felvétel készült. A későbbiekben majd szeretne egy promóciós filmet Bezenyéről, a fejlesztésekről. Ezzel kapcsolatban tárgyalásokat folytat az Óvár tévével. Szeptember 6-án, szombaton, az önkormányzat a Bezenyei Polgárőr Egyesülettel közösen szervezi a búcsúbált a sportpályán. A Polgárőr Egyesület által megnyert pályázat keretein belül a „drogmentes szórakozás” lesz a fókuszban. Retro és mulatós műsort szerveznek dj SID közreműködésével. Szeptember 7-én lesz a búcsú, előtte a szórakozás. Januárban ismét megtartják a disznóvágást is, remélhetőleg a már elkészült piactéren. Október 3. idősek napja, melyet a TOP pályázat megvalósítása miatt szükséges a szokásosnál előbb megtartani. A Művelődési háznál található játszótérre beépítésre került a megrendelt játék. A papréti „rétrehívó” elnevezésű nyugdíjas találkozó és falunapi rendezvény előkészületei zajlanak. Az előző testületi ülést követően beszéltek Bertalan Péter műszaki szakértő állandó megbízásáról. Kéri a testület hivatalos megerősítő döntését, hogy Bertalan Pétert a beruházási projektek kapcsán műszaki előkészítési és állandó műszaki szakértői feladatokkal bízzák meg. Mivel a három TOP projektre megnyert pályázati forrás kerekítve hozzávetőlegesen 100.000.000 forint körüli összeg, és csak a műszaki ellenőri költségek általában 1% körüli összegre árazzák a piacon, javasolja augusztustól decemberig 150.000 forintos havi megbízással alkalmazni. Erről kéri a képviselő-testület döntését. 

A polgármester szavazásra teszi fel a műszaki szakember megbízásáról szóló határozati javaslatot.

A képviselő-testület ellenszavazat nélkül, egyhangúlag, 4 igen szavazattal az alábbi határozatot hozta:

121/2025. (VIII. 6.) határozat
1. Bezenye Községi Önkormányzat Képviselő-testülete a pályázatokkal kapcsolatos műszaki előkészítési és szakértői feladatokra, valamint műszaki ellenőri feladat ellátására Bertalan Pétert megbízza 2025. augusztustól decemberig havi 150.000,- forint összegű megbízási díjazással.

2. Bezenye Községi Önkormányzat Képviselő-testülete felhatalmazza a polgármestert a megbízási szerződés megkötésére.

3. Bezenye Községi Önkormányzat Képviselő-testülete a műszaki szakember megbízási díját és annak járulékait az önkormányzat 2025. évi költségvetésének általános tartaléka terhére biztosítja.

Felelős:	 Márkus Erika polgármester
Határidő: 	 2025. augusztus 31.

A polgármester kérdezi, hogy van-e kérdés, észrevétel a beszámolóval kapcsolatosan.

Mivel kérdés, észrevétel nem érkezett, a polgármester szavazásra teszi fel a beszámoló elfogadásáról szóló határozati javaslatot.

A képviselő-testület ellenszavazat nélkül, egyhangúlag, 4 igen szavazattal az alábbi határozatot hozta:

122/2025. (VIII. 6.) határozat
Bezenye Községi Önkormányzat Képviselő-testülete az SZMSZ 6. számú melléklete szerinti szóbeli beszámolót elfogadja.

Felelős:	Márkus Erika polgármester
Határidő: 	azonnal

2. napirendi pont (02 sz. előterjesztés szerint)
Beszerzési eljárás megkezdése – Piac kivitelezés, TOP_PLUSZ-1.1.1-21-GM1-2022-00014

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy Bertalan Péter segítségével a költségeket igyekeznek csökkenteni, valamint a pályázat 2022. évi benyújtása óta megnövekedett költségek forrására – amennyiben lehetőség lesz rá – az önkormányzat kiegészítő pályázati támogatást fog igényelni. A pénzügyi bizottság tárgyalta a napirendet, felkéri a bizottság elnökét az elhangzottak ismertetésére.

Novák-Fabsich Kitti bizottsági elnök elmondja, hogy a pénzügyi bizottság a testületnek egyhangúlag elfogadásra javasolja a beszerzési eljárás megindítását, a bizottsági ülésen részletesen átbeszélték a napirendet. 

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület ellenszavazat nélkül, egyhangúlag, 4 igen szavazattal az alábbi határozatot hozta:

123/2025. (VIII. 6.) határozat
1. Bezenye Községi Önkormányzat Képviselő-testülete úgy döntött, hogy a TOP_PLUSZ-1.1.1-21-GM1-2022-00014 azonosító számú projekt, a Bezenye termelői piac létesítése, árusító tér és illemhely építése kivitelezésére a beszerzési eljárást megindítja, az ajánlattételre az ALN Kft, az EA-General Kft és a SFERA 2005 Kft kivitelezőket kéri fel.

2. Bezenye Községi Önkormányzat Képviselő-testülete úgy döntött, hogy a piac építése kivitelezés költségének pályázati forráson felüli összegét az önkormányzat 2025. évi költségvetésének általános tartaléka terhére saját forrásból megvalósítja.

Felelős: 	Márkus Erika polgármester 
Határidő: 	2025. október 31.


3. napirendi pont (03 sz. előterjesztés szerint)
Szociális tüzelőről szóló rendelet

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy a pénzügyi és a humán bizottság is tárgyalta a napirendet, és felkéri a pénzügyi bizottság elnökét az elhangzottak ismertetésére, mivel a humán bizottság elnöke a képviselő-testületi ülésen nem tudott részt venni. A pénzügyi bizottság elnöke tagja a humán bizottságnak is.

Novák-Fabsich Kitti bizottsági elnök elmondja, hogy a pénzügyi bizottság és a humán bizottság egyaránt a testületnek egyhangúlag elfogadásra javasolja. 

Mivel kérdés, észrevétel nem érkezett, a polgármester szavazásra teszi fel a rendelet tervezetét.

A képviselő-testület ellenszavazat nélkül, egyhangúlag, 4 igen szavazattal az alábbi rendeletet alkotja:

7/2025. (VIII. 7.) önkormányzati rendelet
Bezenye Községi Önkormányzat Képviselő-testülete az önkormányzat szociális tüzelőanyag juttatásról szóló rendeletét a melléklet szerinti tartalommal megalkotja.


4. napirendi pont (04 sz. előterjesztés szerint)
M15 autópálya csomópont – környezeti értékelés szükségessége egyeztetésének lezárása

Márkus Erika polgármester ismerteti az előterjesztést, melyet minden képviselő előzetesen megkapott. Felkéri az aljegyzőt, hogy ismertesse pár szóban a folyamatot. 

Dr. Reinthaller Ferdinánd aljegyző elmondja, hogy önkormányzatunk a Regioplan Kft. által elkészített tájékoztatási dokumentációt megküldte a jogszabályban meghatározott államigazgatási szerveknek véleményezésre, 15 napos határidőt szabva azzal, hogy nyilatkozzanak, hogy az egyes tervek, illetve programok környezeti vizsgálatáról szóló 2/2005. (I. 11.) Korm. rendelet szerint szükségesnek tartják-e környezeti értékelés készítését. A beérkezett válaszok alapján megállapítható, hogy a megkeresett tizenöt államigazgatási szervből három tartotta szükségesnek környezeti értékelés elkészítését, két államigazgatási szerv a 2025. augusztus 1-i határidőben nem válaszolt (ezért hallgatásukat úgy kell tekinteni, hogy az elkészítést nem tartják szükségesnek). A többi államigazgatási szerv nem kérte a környezeti értékelés elkészítését. A három államigazgatási szerv, amely kérte a környezeti értékelés elkészítését az alábbi: Győr-Moson-Sopron Vármegyei Kormányhivatal Környezetvédelmi, Természetvédelmi és Hulladékgazdálkodási Főosztály Természetvédelmi Osztálya, Fertő-Hanság Nemzeti Park Igazgatóság és a Győr-Moson-Sopron Megyei Kormányhivatal Agrárügyi Főosztály Növény- és Talajvédelmi Osztály Valamennyi beérkezett válasz a jelen előterjesztés mellékletét képezi. Kéri a Tisztelt Képviselő-testületet, hogy a vállalkozási szerződés rendelkezéseinek megfelelően döntsön a környezeti értékelés szükségessége egyeztetésének lezárásáról. 

A polgármester kérdezi, hogy van-e egyéb kérdés, észrevétel.

Mivel több kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület ellenszavazat nélkül, egyhangúlag, 4 igen szavazattal az alábbi határozatot hozta:

124/2025. (VIII. 6.) határozat
M15 autópálya csomópont – környezeti értékelés szükségessége egyeztetésének lezárása

Bezenye Községi Önkormányzat Képviselő-testülete

1. 
az Rp.I.116-47 munkaszám alatt, egyszerűsített eljárásban indított, településrendezési eszközeinek módosítását célzó, környezeti értékelés szükségességének eldöntéséhez szükséges véleményeket és azok összesítését megismerte és azt elfogadja;

2. 
megállapítja, hogy a beérkezett vélemények figyelembevételével a 2/2005. (I. 11.) Korm. rendelet szerinti környezeti értékelés elkészítésére szükség van a Győr-Moson-Sopron Vármegyei Kormányhivatal Környezetvédelmi, Természetvédelmi és Hulladékgazdálkodási Főosztály Természetvédelmi Osztály, a Fertő-Hanság Nemzeti Park Igazgatóság, valamint a Győr-Moson-Sopron Megyei Kormányhivatal Agrárügyi Főosztály Növény- és Talajvédelmi Osztály válasza alapján azon tartalommal, melyet a szakigazgatási szervek a melléklet szerinti véleményeikben előírtak;

3.
megállapítja, hogy a környezeti értékelés szükségességének véleményezési szakasza lezárult; 

4.
gondoskodik a beérkezett véleményekkel és a környezeti értékeléssel kapcsolatos döntés dokumentálásáról és közzétételéről.

Felelős:	Márkus Erika polgármester
Határidő: 	azonnal 

Mivel kérdés, észrevétel nem érkezett, a polgármester megköszöni a részvételt, és az ülést 16:31 órakor bezárja. 

k.m.f.




	Márkus Erika	Dr. Zámbó Tibor
	polgármester	jegyző

Jegyzőkönyv hitelesítő: 




	Hiltser Mátyás	
	jegyzőkönyv hitelesítő	

